《有感一首》
宋代·敖陶孙

典衣沽美酒，铸金买艳歌。
青灯炯长夜，如此粲者何。
平生有廉蔺，方驾欲更过。
低颜儿女中，郁若鹰在罗。
酣望八极表，老泪如悬河。
诸儿颇嗤黠，见谓同一波。
相如混涤器，谢鲲困掷梭。
古来贤达人，细过非所科。
窃愿天子圣，朝廷半丘轲。
青春深农桑，东尽青齐阿。
坐今倡楼女，季弃黛黑螺。
下里羞阳春，中宫张云和。
我为太平人，短褐生橐驼。
醉魂招漫郎，或有石可磨。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。